**הכשרת צוותי הנהגות 11.11.20- חנוכה בשגרת קורונה**

**לו"ז:**

09:30- התכנסות זומית

09:35- לימוד משותף בקבוצות על חג החנוכה (מתוך חוברת חגים במועדם)

10:00- פעילות חנוכה בשגרת קורונה

11:00- הפסקה

11:15- חנוכה בקהילה

12:00- שבוע שוויון הזדמנויות לא.נשים עם מוגבלות

\*\*במרחב צפון היחידה של שבוע שוויון הזדמנויות תעבור לפני היחידה של חנוכה בקהילה, דהיינו ב11:15.

**לימוד משותף בקבוצות על חג החנוכה:**

חלק א'- השראה

נקרא יחד את "מעוז צור", "מי ימלל גבורות ישראל", "אנו נושאים לפידים" ו"באנו חושך לגרש".

נחשוב יחד איזה מוטיב אנו מזהים בכל אחד מהשירים.

ולסיכום: דרך שירי חג החנוכה ראינו איך חג אחד זוכה למספר מסרים בהתאם לתקופה ולראי הזמן... בגלות - הדגשת ה**נס**, עם התעוררות הציונות- ערך ה**גבורה** וכיום – **אור** כמסר של אחדות והפצת טוב בעולם. אולי הוא הפך לחג כל כך מקובל משום שכל דור מצא בו את המשמעות שמדברת אליו וכך הוא נשאר רלוונטי.

**בכל סיפור של העם היהודי ישנם מספר רבדים ומורכבויות שהופך אותו לעשיר ולתוכן שניתן ללמוד ממנו ולעשות בו שימוש גם לימינו אנו.**

[קישור לדף המרכז את כלל הטקסטים- לשיתוף מסך](https://zofimil-my.sharepoint.com/:w:/g/personal/shiranb_zofim_org_il/EWyBH9VrWiNFhQAaq9M1_KQBhGf-HQrKaTRXGpkXD7MDFA?e=MWhzvn)

**חומר רקע למדריכ.ה**

חנוכה אינו מוזכר בתנ"ך ובכל זאת, שמונה ימים מוקדשים לו...

אין בו יום טוב, שגרת יומו כיום חול. מה הפך אותו לחג כה מקובל?

מצוות החג הן הדלקת חנוכייה, ברכת "על הניסים" בתפילה ואמירת הלל שלם. בכל התפילות הנאמרות אין מזכירים את נס פך השמן אלא את המלחמה והישועה שבאה עמה (טיהור המקדש וחידוש עבודת הקורבנות.)

**"מעוז צור"**

קוראים את הפיוט.

איזה מוטיב עומד במרכז? האם מזהים את אירועי המשבר בהיסטוריה של העם?

המוטיב הוא נס – בימי כתיבת הפיוט העם היהודי היה תחת איום ולכן הנס הוא לא אותו נס שאנחנו מכירים כנס פח השמן אלא נס הישועה.

הפיוט סוקר את ההיסטוריה של עם ישראל ואת ההצלה שבאה לו מידי האל. אימוץ הפיוט מרמז על תפיסת החג כסמל להצלה של העם ממצוקותיו. אצל הספרדים, נהוג לומר את "מזמור שיר חנוכת הבית לדוד." כאן נשמרת נאמנות לנושא טיהור המקדש והמזבח כמוטיב מרכזי.

ככל הנראה זמן כתיבת הפיוט אינו מאוחר מאמצע המאה ה-13‏בגרמניה, בתקופת מסעות הצלב. שמו של המחבר – מרדכי – נרמז באקרוסטיכון בראש חמשת הבתים הראשונים של הפיוט. יש המזהים אותו עם הפייטן מרדכי בן יצחק שחיבר פיוטים נוספים לשבתות השנה.

המחרוזת הראשונה שכתובה בלשון הווה, מביעה תקווה לבניית בית המקדש ("תיכון בית תפילתי") ומייחל טבח לאויבי ישראל, המכונים בזלזול כלבים (מנבח, כלומר נובח ככלב). שאר טורי המחרוזת מתארים הפעמים שבהן נגאל עם ישראל מידי צריו לאורך ההיסטוריה: המחרוזת השנייה מספרת על יציאת מצרים, המחרוזת השלישית מספרת על גלות בבל, המחרוזת הרביעית מספרת על נס פורים, והמחרוזת החמישית מספרת על ניצחון החשמונאים.

**בימי הביניים** נס פך השמן עומד במרכז.

* בא להבליט את הצד הנסי, כדי שיהיה ברור לכולם שמה שאירע, כולל הניצחון הצבאי בא מהאל.
* היה פחד שחיזוק מעשי הגבורה יביא לשיכרון כוח ולכן הקפידו (בחסידות לדוגמה, מהמאה ה-18) לפרסם את הנס.
* נראה שבתקופת הגלות הארוכה היתה נטייה להדגיש את הנס ואת הדלקת המנורה והחלק של החשמונאים התעמעם. יש הטוענים שהחלק הזה הוצנע כדי לא להבליט את שמחת היהודים במפלת הגויים.

**"מי ימלל גבורות ישראל"**

**"אנו נושאים לפידים"**

קוראים את השירים.

איזה מוטיב מזהים כאן? לא רק שהנס נעלם, יש פה התרסה ברורה. גם על ידי ההצהרה "נס לא קרה לנו" וגם באמצעות עיוות הפסוק מתהילים קו: "מי ימלל גבורות ה' ישמיע כל תהילתו" שהפך ל: "מי ימלל גבורות ישראל...מכבי מושיע ופדה." האנשים בעצמם הביאו את האור והמושיע הוא למעשה המכבי!

שירים אלו נכתבו בתקופת השואה וקום המדינה.

**התעוררות הציונות**: בסוף המאה ה-19, עם התעוררות הציונות החלו להישמע במזרח אירופה קולות שמדברים בזכות החשמונאים ורואים בהם דגם לחיקוי. בועידת קטוביץ', הציע הרב שמואל מוהליבר להפוך את חג החנוכה לחג רשמי של התנועה. הרצל מסיים את ספרו מדינת היהודים במילים: "המכבים יקומו לתחיה".

**השואה וקום המדינה**: רבים התרפקו על דמותם של המכבים ושאפו אל גבורתם ותעוזתם מול האויב. המכבים מסמלים את השאיפה לעצמאות, את האקטיביזם, את הנכונות להילחם על חירות רוחנית ופיזית.

**תמונת חגיגות החנוכה מגטו לודגז'**

מה כתוב בשלט אותו מחזיקים? חג המכבים...

**באנו חושך לגרש**

קוראים את השיר.

מה המוטיב המרכזי?

**מלחמות ישראל ומפעל ההתיישבות:** באופן טבעי, חג חנוכה מתיישב על רגש התחייה הלאומית וגבורת ישראל. כאן מצטרף מוטיב נוסף לגבורה ולנס והוא האור כמייצג קריאה לחופש ולדרור.

חנוכה מציין את התקופה בה הימים מפסיקים להתקצר ומתחילים להתארך. בתקופה זו מתחדשת האופטימיות כיוון שהעולם שהלך ושקע בחשיכה מתחיל להתמלא בהדרגה באור.

**מרוץ הלפיד** מתחיל במודיעין ומתקיים בקהילות רבות בארץ כחלק מחגיגות החג. התנועה הקיבוצית מקדישה את המרוץ למפעל ההתיישבות וגם בקיבוץ הדתי מושרש המנהג (שבכל פעם מבטא "הפצת אור" בנושא ערכי מסוים כמו קליטת עליה, צה"ל, ערך הנתינה וההתנדבות.)

מקור המנהג הוא יווני-אלילי ולכן יש כאלו שלא מתלהבים ממנו...

**כיום** יש דגש על מוטיב האור והרוח הכולל את הצדדים ההומאניים שבחיים כמו רדיפת שלום.

**מרוץ הלפיד** מרחיב את גבולותיו והלפיד המודלק במודיעין ממשיך אל יהודי התפוצות. יש התייחסות רחבה יותר לעם היהודי ולא רק לאלו ש"עשו את המעשה הציוני", אנחנו כבר לא מאוימים ומרגישים נוח לקבל גם את אלו בתפוצה ולראות בהם כחלק מהפצת האור.

באופן סמלי, את טקס הדלקת המשואות בערב יום העצמאות מלווה השיר "אנו נושאים לפידים...נס לא קרה לנו." גם כאן נוצר קישור בין עצמאותנו לבין גבורת המכבים.

**כללי:**

\*אכילת סופגניות, לביבות ומשחק בסביבון – מתייחסים כולם לנס פך השמן. למה?

\*יש המשערים שהסיבה שהחג השתרש באופן כה עמוק בעם היהודי בתפוצה קשורה לסמיכותו לחג המולד. החג הפך למעשה ל"תשובה היהודית" לחג המולד (ושם הדגש הוא בעיקר על האור המסמל חירות ונאורות.)

**פעילות חנוכה בשגרת קורונה:**

חלק א': חשיבה משותפת- איך אנחנו מדמיינים/ות את הפעילות בחנוכה? (15 דק'):

בהמשך למכתב שנשלח בנוגע לפעילות הפגתית לחניכי/ות השכבה הצעירה והבוגרת בחנוכה, נחשוב ביחד על האופן בו אנחנו מדמיינים/ות את הפעילות בחנוכה ונייצר ביחד תמונה מיטבית לפעילות.

חלק ב': פירוק ועשייה- עיצוב ימי החנוכה עבור החניכים/ות (25 דק'):

בחלק הזה ננסה לעצב יחד איך יראו שמונת ימי החנוכה עבור חניכי השכבה הצעירה, שכבת הנעורים והשכבה הבוגרת. נחלק את המרחב לפי הנהגות ונבחן הצעות לפעילות בהתייחס לכל שכבת גיל: שכבה צעירה, שכבת נעורים, שכבה בוגרת לפי שאלות מנחות (במצגת):

1. ברמת חוויית הקבוצה / השכבה- אילו חוויות צופיות חסרות לחניכים/ות מתחילת השנה ועד היום?
2. איזה ציפיות יש לחניכים/ות לקראת חנוכה? אילו חוויות ירצו לעבור? את מי ירצו לפגוש?

לאחר שענינו על השאלות, נפנה את הקבוצה לעבודה על שקופית כחלק ממצגת- איזה פעילויות אנחנו יכולים/ות ליצור עבור כל אחד מקהלי היעד שלנו בחנוכה לפי ההנחיות שפורטו במכתב (מצורפות בהמשך להבהרה)? אילו צעדים או פעולות צריך לקיים ברמת השבט / השכב"ג בשביל להכין את הקרקע לקראת חנוכה?

חלק ג': שיתוף במליאה וצעדים להמשך (20 דק'):

נחזור למליאה, כל קבוצה תציג את הדברים שעלו ותחלץ עקרונות עבודה שעל בסיסם עבדה. בסיום החלק הזה נדאג לכך שתהיה לנו רשימה של "סוגי פעילויות" (למשל- יום שדה, יום סמינר שכב"ג בנושא אור מגרש חושך בזום, וכד') כך שלאחר היום נאחד את כלל סוגי הפעילויות לרשימה אחת מכל המרחבים וכל הנהגה תקבל "שיעורי בית"- לבנות את הפעילות הספציפית מא' ועד ת', לשימוש כל הנהגות התנועה.

[קישור למצגת המלווה ליחידה- להוריד למחשב ואז לערוך](https://zofimil-my.sharepoint.com/:p:/g/personal/shiranb_zofim_org_il/EcKkV2oWELZBqzqiuxFleTwBqToNS4he1lGKp-ukQ9gz4Q?e=ehwkJ9)

**מתוך מכתב להנהגות בנושא פעילות לקראת חנוכה:**

השנה הצופית בנויה מפעילות שגרתית (ימי פעילות, פעילות שכבה בוגרת, ישיבות צוותים ושכבה בוגרת, פורומים שונים וכו') ומפעילות חוץ שאינה שגרתית (טיולים בחיק הטבע, בנייה מחנאית, טקסים וסמינרים). בשל דחיית טיולי פתיחת שנה וביטול טיולי חנוכה לשנת פעילות תשפ"א, נשאף לייצר פעילות חוץ הפגתית שאינה שגרתית עבור חניכי/ות השכבה הצעירה והבוגרת.

התוכנית מחולקת לשלושה מתווים אפשריים לקיום הפעילות, ניתן לתכנן את הפעילות בשני אופנים: ברגע שינתן היתר לפעילות חריגה, לקיים את הפעילות באחד מסופי השבוע או לתכנן לשבוע החופשה של חנוכה שמתקיים בין התאריכים ה-10-18/12/20.

\*\*\* בכל מקרה, במידה ולא יינתנו הנחיות מפורשות אשר מתירות פעילות חוץ פרונטלית עד ה-01/12/20, נקיים פעילות שיא מקוונת.

|  |  |
| --- | --- |
| **שכבה צעירה** | **שכבה בוגרת** |
| שימוש בפלטפורמה שתוכננה לקראת טיול פתיחת שנה לשנת הפעילות הנוכחית וקיום טיולים חד יומיים, אשר לא דורשים הכנה מקדימה בשטח (מסלולים ירוקים) ע"פ ההנחיות אשר ניתנו במסמך הנחיות המטה שנשלח בעבר. | תכנון תכנית טיול חד יומית / רב יומית (סופ"ש) בטבע ע"פ הנחיות לקיום טיולי פתיחת שנה.  התכנית החינוכית לשכבה הבוגרת תעסוק בנושאים הבאים:  **1/8 –** דמות הצופה הבוגר/ת  **1/7 –** אחריות חברתית (סמינר שביעיות מתוך המסע).  **1/6 –** בהתאם לפעילות ניתן יהיה להשתמש בערכות חנוכה בנושאים: 'אדם וטבע', 'בימים ההם בזמן הזה'. |
| ימי שיא במרחב השבטי- יום שדה, ניווט אורבני, תחרות בנייה מהירה, תכנון "מחנה שבטי", ספארי צופיות, פסטיבל גדודי, חנוכיאדה.  כייפת שבטית לחנוכה: 2-4 ימי פעילות מרוכזים. | ימי שיא במרחב השבטי – סמינרי יום, יום שדה, ניווט אורבני, תחרות בנייה מהירה, תכנון 'מחנה שבטי, ספארי צופיות, פסטיבל שכב"ג, 'חנוכיאדה', מיצגי בנייה מחנאית לקראת חג החנוכה.  'שבוע שבט' – שלושה ימי פעילות מרוכזים לשכבה הבוגרת. |
| שבוע שיא בחנוכה אשר נותן מענה לשכבות הצעירות והבוגרות ובנוי מ-3 סוגים של מופעים:   1. פעילויות קבוצה – פעילויות מעוגנות שהמדריכ/ה מעבירה. 2. התנדבות קבוצתית – לחניכי שכבות ח' עד י"ב. 3. פעילות שיא תנועתית – הרצאות שונות / טקס חנוכה תנועתי עם הופעה.   פעילויות הנהגתיות / תנועתיות לבחירה –זמני צופיות עם המרל"צ, שיחות פתוחות עם שבטים שונים, תחרויות תנועתיות וכו'. | |

**חנוכה בקהילה:**

ביחידה זו נעסוק בקצרה בלמידה של מודל "בינוי קהילה" ונבחן האם ואיך ניתן ליישמו סביב פעילות חנוכה בשבטי והנהגות התנועה.

חלק א': פירוק והסבר- מהו בינוי קהילה? 25 דק'

נשאל את המשתתפים/ות: מה הופך מקום מגורים (יישוב או שכונה) לקהילה עבור תושביו?   
(ניתן להשתמש במנטימטר על מנת להמחיש את התשובות הנפוצות של המשתתפים/ות).

לאחר מכן נסביר למשתתפים/ות על תהליך של בינוי קהילה בהתבסס על מאמרם של Rubin & Brueggemann משנת 2002 (לא לדאוג, יש [מצגת מלווה מקוצרת](https://zofimil-my.sharepoint.com/:p:/g/personal/shiranb_zofim_org_il/EbH2PpDAaz5JppfynRByLskB_zv-F66yjdgCKiURpkXq4Q?e=QkY5OX)- להוריד אותה ולשתף מסך):

**בינוי קהילה** הינו תהליך שבו יישוב מפתח ומחדש את הקהילה שבתוכו. בתהליך זה אנו מבקשים להאדיר את מימדי הקהילתיות בעיר, בשכונה או ביישוב הכפרי, ולהפוך את המסגרת המקומית לקהילה עבור תושביה.

המושג בינוי קהילה מתאר פעולת התערבות בקהילה המכוונת לשינוי. מטרתו להניע אנשים יחד להתמודד עם אתגרים משותפים ולקדם את כלל הקהילה. התהליך מכוון לפיתוחו של הון חברתי ומטרתו ליצור סולידריות המבוססת על רשתות חברתיות.

**בינוי קהילה - עקרונות פעולה:**

1. הקהילה כמטרה:   
   בינוי קהילה הינו תהליך הרואה בקהילה ובפיתוח הקהילתיות מטרה כשלעצמה. הקהילה היא מסגרת חברתית שמטרתה לפתח יחסים אנושיים בין חבריה ואורחות חיים משותפים ומוסכמים .תפיסה זו עומדת בניגוד לגישות הרואות בקהילה זירת פעולה, כלומר "מרחב רקע" בלבד לפעילויות השונות, ובניגוד לגישות הרואות בקהילה מסגרת יעילה לארגון וניהול.
2. מקהלי יעד לקהילה שלמה - מפעולה נקודתית לתפיסה מערכתית:  
   תהליך בינוי קהילה מתמקד בכלל הקבוצות, הארגונים, השחקנים והחלקים בקהילה. הוא מבקש ליצור מערך של רשתות בין כלל חלקיה ולטפח דרכי תקשורת בתוך ובין כל שחקן בקהילה. לשם כך יתמקד התהליך בפעולות הנוגעות לכלל הקהילה ולהשפעה על מרכיבי זהותה ותפיסתה.
3. הקהילה כמערכת וארגון:   
   הקהילה, כמו מערכות חברתיות אחרות במאה ה-21, היא "מערכת מורכבת" ה"מתנהגת" על גבול הכאוס. היא מרכזת מארג קשרים והשפעות חוצי גבולות (פנימיים וחיצוניים), ויש בה דינמיות רבה ושונות חברתית ותרבותית גבוהה המקשים על בניית לכידות קהילתית. כמערכת מורכבת יש בה חופש בחירה ועצמאות גדלה והולכת של פרטים וקבוצות, ואלה יוצרים צורך בבניית עבודה דו-סיטרית מעלה-מטה ובדיאלוג משמעותי בין מנהיגות לקהילה . ההסתכלות על הקהילה כמערכת מורכבת מציבה בפני הפועלים בה אתגר בלתי פוסק של בניית תפיסות, עקרונות פעולה ושיטות פעולה בנוגע למהותה ולאופן תפקודה.
4. נכסים ויכולות במקום צרכים וחולשות:  
   תהליך בינוי הקהילה מונחה על-פי תפיסה של חיזוק יכולות, נכסים וצרכים חברתיים, ומתמקד במימוש הפוטנציאל הגלום בסוגי ההון השונים כאמצעי מרכזי לפיתוח הקהילה. תפיסה זו מנוגדת לתפיסות המתמקדות בטיפול בחלקים המוחלשים של החברה, טיפול בבעיות בוערות ומענה לצורך מיידי.
5. קהילה כרשת חברתית למימוש קהילתיות באמצעות חיזוק ההון החברתי:   
   בינוי קהילה מעמיד את הקהילתיות כמטרת הקהילה באמצעות מימוש רשתות חברתיות המורכבות מעוצמות שונות של קשרים ומרמות שונות של צפיפות הרשתות. על מנת לבסס ,להעצים ולהגדיל את מלאי ההון החברתי ביישוב תהליך בינוי קהילה כולל את הנכסים השונים של הקהילה: ההון הפיזי, ההון האנושי, ההון הארגוני וההון התרבותי. הפעולות בתחומי החיים השונים, כגון: הרחבה קהילתית ביישוב, בינוי פיזי, טיפול בנוער ובקשישים, איכות הסביבה ,ביטחון פיזי של התושבים ועוד - נתפסות כהזדמנות של הקהילה להעצים את רמת הקהילתיות ולמעשה להשפיע על מערך הקשרים שבין חברי הקהילה. כלל הפעולות והמשאבים מהווים הזדמנות להשפיע על איכות הקשרים שבין חברי הקהילה, ויש לנצל אותם לכך. פינוי אשפה ,ערבי תרבות, הקמת בית ספר, פיתוח כלכלי, צמיחה דמוגרפית - כל אלה מהווים הזדמנויות לטיפוח רשתות חברתיות.
6. משיתוף והשתתפות - ליצירת שותפויות:   
   מימוש הקהילתיות בא לידי ביטוי ביצירת שותפויות בין שני הצדדים, שתכליתן מימוש חזון של חברה טובה יותר תוך ביטול היחס הקבוע של "נותני שירות מול קליינטים".
7. מפעילות "למען" לפעילות "עם":  
   יוזמות התנדבותיות המבקשות להוות מצע ליצירת רשתות חברתיות קהילתיות צריכות להתארגן כך שחלק מהמשאבים יופנו ליצירת המפגש וההיכרות בין הפעילים בנוסף לתכליות ההתנדבות .תהליך בינוי קהילה מתבסס על מוטיבציות שונות של יחידים וקבוצות בקהילה לקידום נושאים מגוונים ודרכם התחברות לאחרים, ההופכים להיות מושא הנכונות להתנדב: "התחלתי בגלל הנושא ,נשארתי בגלל האנשים". הובלת תכניות ומיזמים הפועלים במתח שבין מתן מענה לצרכים חברתיים (פעילות למען) ובין יצירת קשרים בין הפעילים (פעילות עם) היא הדרך ליצירת רשתות חברתיות כמצע לקהילתיות. פעילות הנותנת מקום ל"עם" היא התנאי ליצירת אמון והדדיות בין חברי הקהילה.

נציג את השקופית האחרונה במצגת, בה יפורטו רק הכותרות של מאפייני בינוי הקהילה.

נשאל את המשתתפים/ות:

* אילו מאפיינים באים לידי ביטוי בשבטים שלנו?
* אילו דברים מוצגים במודל שיכולים לשנות את התפיסה שלנו לגבי פעילות קהילתית?
* אילו מאפיינים יכולים לבוא לידי ביטוי בתקופה הקרובה ולהוות מפתח לפעילות הקהילתית בחנוכה?

חלק ב': חשיבה משותפת- איזה פעילות קהילתית היינו רוצים לראות בחנוכה הקרוב? 15 דק'

לאור עקרונות המודל אליו נחשפנו וברוח התקופה אותה אנו חווים, נחשוב ביחד על בנק רעיונות לפעילות קהילתית בחנוכה שניתן ליישם בחג הקרוב, בין אם באופן פרונטלי ובין אם באופן מקוון, ומי נכון שיהיו השותפים/ות שלנו בכל פעילות כזו (למשל: אירועי "אור בבית" – הדלקת נרות עם אנשים בודדים. כאן כדאי להיעזר בנו ובגורמי הרווחה ובאגף לאזרחים ותיקים).

**שבוע שוויון הזדמנויות לא.נשים עם מוגבלות**

מטרת החלק הזה הוא לחשוף את צוותי הנהגות לקיומו של יום השוויון ב3.12, לנושא בו הוא עוסק השנה- "ערך ומשמעות החיים לא.נשים עם מוגבלות" ולראות כיצד מקדמים את הנושא בהנהגות.

**מתודה 1: השראה**

נציג שיר של ארז ביטון שהוא משורר עיוור ואז נשאל מהו ערך החיים מבחינתם? אפשר להיעזר במילים מהשיר ואפשר באופן כללי.

**מתודה 2-**

נציג מקורות לערך החיים במקורות ובחוק

במקורות:

* "ּכָל הַמאַבד נֶפֶשׁ אַחַת, מַעלֶה עלָיו הַכתוב כאִלו אִבֵד עוֹלָם מָלֵא, וְכָל הַמקַיֵם נֶפֶשׁ אַחַת, מַעלֶה עלָיו הַכתוב כאִלו קַיָם עוֹלָם מָלֵא" (מסכת סנהדרין)
* הדיבר השישי "לא תרצח"
* וּשְׁמַרְתֶּם אֶת חֻקֹּתַי וְאֶת מִשְׁפָּטַי אֲשֶׁר יַעֲשֶׂה אֹתָם הָאָדָם וָחַי בָּהֶם אֲנִי ה'” (ויקרא יח')

בחוק:

* חוק יסוד: כבוד האדם וחירותו: שמירה על החיים, הגוף והכבוד (סעיף 2), הגנה על החיים, הגוף והכבוד (סעיף 4) .
* חוקים נוספים הקובעים הסדרים שונים לשמירה על עקרון זה, כמו לדוגמה חוק זכויות החולה, התשנ"ו – 1996, חוק ביטוח בריאות ממלכתי, תשנ"ד – 1994, פקודת בריאות העם, 1940, חוק שוויון זכויות לאנשים עם מוגבלויות, תשנ"ח – 1998, וחוק החולה הנוטה למות, תשס"ו - 2005.

כבר במקורות אנו רואים שערך החיים הוא הנחת יסוד משמעותית. זו מצווה גדולה לשמור על החיים ולקיימם, עד כדי שפיקוח נפש דוחה את כל המצוות. יש לשמור ,להגן ולהילחם על החיים של האחר וגם על החיים של עצמי. הנחת יסוד זו מעוגנת גם בחוק במדינית ישראל ובפסקי דין שונים של בית המשפט העליון, הכוללים את הזכויות לחיים, לבריאות, לכבוד ולשוויון.

לאחר שנקריא את המקורות ערך החיים במקר ובחוק נתחלק לקבוצות של 4, ויענו על דף עם שאלות

**לסיכום:**

* השנה התנועה מציינת את שבוע השוויון בין 29.11-3.12. במהלך השבוע הזה, יהיו פעילויות חינוכיות בשבטים (יש הצעות לפעילויות), "מאירים את השבט בסגול", הקרנה של הסרט "שרוכים" וגם זה המקום שלכם לעשות משהו הנהגתי (פורום/ הרצאות לכל מיני קהלי יעד/ מפגש עם אדם עם מוגבלות/ פעילות התנדבותית וכו')

דף עבודה בקבוצות

ערך החיים ביום השוויון זכויות לא.נשים עם מוגבלות

מגפת הקורונה חייבה את ממשלת ישראל להיערך למצב שבו מערכות הבריאות לא יוכלו להכיל עוד את מספר החולים הקשים בקורונה הזקוקים לטיפול מציל חיים. לכן כונסה ועדה לתיעדוף החולים במצב זה.

הועדה קבעה כי ההעדפה תיקבע באמצעות שקלול של 4 כלי תיעדוף: דרגה תפקודית (ECOG), מחלות רקע כרוניות (ASA), כשל מערכות, והערכה כוללנית של סיכויי השרידות לטווח קצר.

מתוך מסמך התיעדוף"

" כלי ההערכה הרפואיים שנבדקו לדרגה תפקודית הם אלה:

1. CFS (Clinical Frailty Scale) – מדד זה נקבע במקורו להערכת תפקודם של אנשים זקנים להערכת תוחלת החיים. הוא מכיל את המשתנים הבאים: חולשה, תשישות, איבוד משקל, פעילות פיזית נמוכה, שיווי משקל מופרע, ירידה בקצב ההליכה, הפרעת ראיה, והפרעה קוגניטיבית. מדד זה מכיל 9 משתנים, ולכן הוא פחות יעיל להערכה מהירה בזמן חירום שבו נדרשות החלטות מהירות.
2. מדד פעולות היומיום (ADL-Activities of Daily Living) - זהו מדד מקובל להערכת תפקוד שבמקורו נועד להערכת תפקודם של אנשים זקנים בין השאר לשם הערכת תוחלת החיים. המדד כולל   מטלות שגרתיות אשר האדם מבצע במהלך שגרת חייו, שהבסיסיות שבהן כוללות האכלה עצמית, רחצה, תנועה (קימה מהמיטה ומעברים), שליטה על הצרכים ושימוש בשירותים. שאלון הADL- ארוך יחסית, ודורש מתן ניקוד וחישוב ציון סופי. לכן הוא פחות יעיל בזמן חירום שבו נדרשות החלטות מהירות."

הקריטריונים שקבעה הוועדה לתיעדוף החולים מכילים הפליה ברורה כלפי אנשים עם מוגבלות, שכן הקריטריון התפקודי שהועדה בחרה לכלול קובע מנגנון העדפה על פי תפקודו של האדם בחיי היומיום - האם הוא מתנייד בכיסא גלגלים או מרותק למיטתו, מה היכולת שלו לעבוד וכמה שעות ביום, ומהי רמת העצמאות והיכולת שלו לטפל בעצמו.

במסמך התיעדוף, רמת תפקוד היא לא רק קריטריון לגיטימי, אלא יכולה לשמש לבדה בסיס לניתוב אדם לעדיפות טיפולית נמוכה. החשש הוא שרופאים הנדרשים בזמן אמת ובלחצים מגוונים לבחור את מי לחבר למכונת ההנשמה, יבדקו תחילה את ההיבט התפקודי וכתוצאה מכך כל אדם המתנייד בכיסא גלגלים או שאינו יכול לעבוד ולטפל בעצמו, יסווג מראש ברמת עדיפות נמוכה מבלי להידרש לקריטריונים הנוספים ולסיכויי השרידות וההחלמה שלו. דוגמה זו מעלה שאלה ערכית בסיסית - האם חייו של אדם עם מוגבלות שווים פחות מחיי אדם אחר?

שאלות:

1. מה מסמך התיעדוף מספר לנו על ערך החיים של א.נשים עם מוגבלות?
2. למה חשוב לדבר על ערך החיים של א.נשים עם מוגבלות?
3. כיצד ערך ומשמעות החיים באים לידי ביטוי בקרב החניכים המשתלבים שלנו?
4. מה התפקיד שלנו כאנשי חינוך בקידום ערך חייהם של החניכים המשתלבים (לאורך כל השנה)?